คาดบาทอ่อนสัปดาห์หน้า
นักวิเคราะห์ ชี้ อีซีบีคงคิวอีลดดอกเบี้ย รับแนวโน้มสหรัฐขึ้นดอกเบี้ยกลางเดือน คาดบาทอ่อนค่าลงสัปดาห์หน้า
4 ธ.ค. 2558

นักวิเคราะห์ ชี้ อีซีบีคงคิวอีลดดอกเบี้ย รับแนวโน้มสหรัฐขึ้นดอกเบี้ยกลางเดือน คาดบาทอ่อนค่าลงสัปดาห์หน้า 
นายกอบสิทธิ์ ศิลปชัย ผู้บริหารงานวิจัยเศรษฐกิจและตลาดทุน ธนาคารกสิกรไทย เปิดเผยว่า การประชุมธนาคารกลางยุโรป (อีซีบี) คงมาตรการผ่อนคลายเชิงปริมาณระดับเดิม เพราะต้องการรอผลธนาคารกลางสหรัฐ (เฟด) ปรับขึ้นดอกเบี้ยก่อน ซึ่งหากเฟดปรับขึ้นดอกเบี้ยในกลางเดือนนี้ จะส่งผลให้ค่าเงินยูโรอ่อนค่าลงโดยปริยาย แต่ อีซีบี ลดดอกเบี้ยเงินฝากจากติดลบ 0.25% เป็นติดลบ 3% เป็นการส่งสัญญาณว่ายังคงมุ่งมั่นในการกระตุ้นเศรษฐกิจยูโรโซนต่อไป
อย่างไรก็ตาม คาดว่า ค่าเงินบาทในสัปดาห์นี้จะยังนิ่งเพื่อรอตัวเลขการจ้างงานนอกภาคเกษตรของสหรัฐ ซึ่งจะเป็นสัญญาณชี้วัดถึงการตัดสินใจขึ้นดอกเบี้ยของสหรัฐ และค่าเงินบาทจะเคลื่อนไหวตอบรับข่าวในช่วงสัปดาห์หน้าซึ่งคาดว่าจะผันผวนในเชิงอ่อนค่าลง ตามการคาดการณ์ของตลาดที่มองว่า มีโอกาสถึง 70% ที่เฟดจะขึ้นดอกเบี้ยในกลางเดือนนี้
นายกอบสิทธิ์ ยอมรับว่า ปีหน้าค่าเงินบาทจะผันผวนมากกว่าปีนี้ และทำให้ทางการดำเนินนโยบายการเงินที่ยากขึ้น เพราะมีหลายปัจจัยเข้ามากระทบ ทั้งการดำเนินนโยบายการเงินคนละทิศของประเทศยักษ์ใหญ่ การที่เงินหยวนเข้าตะกร้าทุนสำรองมีผลเดือน ต.ค. 2559 รวมไปถึงการเลือกตั้งสหรัฐด้วย แต่ที่ชัดเจนคือ ทุนต่างชาติจะเริ่มไหลออกไปสู่ประเทศพัฒนาแล้วอย่างต่อเนื่อง
ทั้งนี้ ธนาคารกสิกรไทย ยังคงประมาณการค่าเงินบาทสิ้นปีนี้ไว้ที่ 36.75 บาทต่อเหรียญสหรัฐ และปีหน้าประเมินค่าเงินบาทไว้ที่ 38 บาทต่อเหรียญสหรัฐ โดยให้น้ำหนักความผันผวนบวกลบ 70 สตางค์ โดยยังมองว่า เงินบาทจะไม่ร่วงไปถึง 40 บาทต่อเหรียญสหรัฐ เพราะราคาน้ำมันที่อยู่ระดับต่ำทำให้ตัวเลขการนำเข้าทรงตัว มีแนวโน้มเกินดุลบัญชีเดินสะพัดอยู่